Espoon uusimmasta kauppapuistosta Bredis, ensimmäiset liikkeet avaavat jo marraskuussa

Havainnekuva Laajalahteen nousevasta liikekeskuksesta. Kaavaehdotuksen havainnemateriaalia

Katja Riihola

Laajalahteen valmistumassa olevan retail parkin ensimmäiset liikkeet avaavat ovensa torstaina 29. marraskuuta. Liikekeskittymän nimeksi tulee Bredis.

– Nimi johtaa juurensa alueen ruotsinkielisestä nimestä Bredviken, kertoo Joonas Lemström liikekeskittymää rakennuttavasta kiinteistösijoitusyhtiö Nrepistä.

Ensimmäiseksi Brediksessä avaavat ovensa päävuokralaiset Lidl ja Tokmanni.

Lemström kertoo, että muut kauppapuiston liikkeet avaavat tämänhetkisen aikataulun mukaisesti ensi vuoden helmikuun tienoilla. Silloin avautuvat Jysk, Power, Plantagen ja sisäleikkipuisto Leo’s Lekland, joka on ketjun ensimmäinen sisäleikkipuisto pääkaupunkiseudulla.

Hankkeen noin 10 000 neliön kokoisen laajennuksen vuokraneuvottelut ja suunnittelu ovat käynnissä. Lemströmin mukaan keskukseen on tarkoitus tuoda toisessa vaiheessa kaupan lisäksi myös palvelu- ja ravintolatarjontaa.

– Tavoitteena on, että toinen vaihe olisi valmis ja avautuisi kuluttajille syksyllä 2020. Emme voi paljastaa vuokralaisia vielä tässä vaiheessa, Lemström sanoo.

liikekeskittymä tulee Sinimäentien ja Turveradantien risteykseen.

Valmistumaisillaan olevassa ensimmäisessä vaiheessa alueelle nousee kolme liikerakennusta, joiden koko on yhteensä 15 000 neliötä. Rakennusten väliin tulee yhteinen parkkipaikka reilulle 300 autolle.